都下喜見八叔父
作者：黄庭堅
朝代：宋

paragraphs: 一別七冬夏，幾書通置郵。
冥鴻難借問，江鯉多沈浮。
心因夢想去，迹爲山川留。
叔趨丹鳳闕，身向卧龍洲。
邂逅入關馬，同時解轡鞦。
別後事萬端，向來身百憂。
咨嗟舊田園，慟哭新松楸。
稍詢耆舊間，太半歸山丘。
小兒携婦子，襁褓皆裹頭。
青燈照逆旅，呼酒濯亂愁。
破啼爲笑語，霜夜盡更籌。
歲寒叔舊節，況又高春秋。
老松心更槩，綠竹氣和柔。
言如不出口，體若不勝裘。
德音潤九里，政事無全牛。
詩成戲筆墨，清甚韋蘇州。
篆籀有志氣，當於古人求。
自悲聞道晚，涉世如虛舟。
雖無觸物意，儻亦遭駡咻。
稍窺性命學，未窮言行尤。
息心待自信，渺如大河流。
隄防小不密，一决敗數州。
安得心服禮，不見爲瘡疣。
荆雞變化材，鵠卵滯陰幽。
願因啄抱力，浩蕩碧雲遊。